NACRT ODLUKE

 Na temelju članka 35. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) i članka 36. Statuta Općine Sveti Ivan Žabno („Službeni glasnik Koprivničko-križevačke županije“, br. 4/21.), Općinsko vijeće Općine Sveti Ivan Žabno na sjednici održanoj dana \_\_. \_\_\_\_\_\_\_\_ 2025. godine, donijelo je

**ODLUKU**

**o isplati jednokratnog novčanog primanja - uskrsnice**

**korisnicima mirovine i nacionalne naknade za starije osobe**

Članak 1.

 Ovom Odlukom uređuje se isplata jednokratnog novčanog primanja - uskrsnice korisnicima mirovine ostvarene u Republici Hrvatskoj u obveznom mirovinskom osiguranju i korisnicima nacionalne naknade za starije osobe u iznosu i pod uvjetima koji se uređuju ovom Odlukom.

Članak 2.

 Jednokratno novčano primanje - uskrsnica isplatit će se korisnicima mirovine iz obveznog mirovinskog osiguranja koji imaju prijavljeno prebivalište na području Općine Sveti Ivan Žabno, a koji su zatečeni u isplati mirovine za mjesec veljaču 2025. godine, ako im ukupno mjesečno mirovinsko primanje isplaćeno za mjesec veljaču 2025. godine ne prelazi iznos od 900,00 eura i ako se korisnik mirovine nije zaposlio ili nastavio raditi do polovice punog radnog vremena.

 Korisnicima mirovine koji primaju mirovinu s osnova mirovinskog staža u Republici Hrvatskoj i mirovinskog staža u inozemstvu odobrava se isplata jednokratnog novčanog primanja - uskrsnice ako ukupno mirovinsko primanje ostvareno u Republici Hrvatskoj i inozemstvu ne prelazi iznos od 900,00 eura.

 Iznos jednokratnog novčanog primanja - uskrsnice korisnicima mirovine iz stavaka 1. i 2. ovog članka određuje se na sljedeći način:

|  |  |
| --- | --- |
| **Iznos ukupnog mirovinskog primanja** | **Iznos jednokratnog novčanog primanja - uskrsnice** |
| do 400,00 eura | 50,00 eura |
| od 400,01 do 700,00 eura | 40,00 eura |
| od 700,01 do 900,00 eura | 30,00 eura. |

Članak 3.

Jednokratno novčano primanje - uskrsnica isplatit će se korisnicima nacionalne naknade za starije osobe koji imaju prijavljeno prebivalište na području Općine Sveti Ivan Žabno, a koji su zatečeni u isplati nacionalne naknade za starije osobe za mjesec veljaču 2025. godine i koji nisu zaposleni, u iznosu od 50,00 eura.

Članak 4.

 Jednokratno novčano primanje - uskrsnica isplatit će se korisnicima mirovine i nacionalne naknade za starije osobe najkasnije do kraja travnja 2025. godine.

 Jednokratno novčano primanje - uskrsnica isplatit će se na bankovni račun korisnika mirovine odnosno korisnika nacionalne naknade za starije osobe, a iznimno, korisnicima mirovine odnosno korisnicima nacionalne naknade za starije osobe koji nemaju otvoren bankovni račun jednokratno novčano primanje - uskrsnica isplatit će se u gotovini putem općinske blagajne.

Članak 5.

 Korisnici mirovine iz članka 2. ove Odluke, te korisnici nacionalne naknade za starije osobe iz članka 3. ove Odluke koji udovoljavaju uvjetima za ostvarivanje prava na isplatu jednokratnog novčanog primanja - uskrsnice trebaju podnijeti do 15. travnja 2025. godine Jedinstvenom upravnom odjelu Općine Sveti Ivan Žabno zahtjev za isplatu jednokratnog novčanog primanja - uskrsnice uz koji je potrebno priložiti:

* dokaz o mirovinskim primanjima – odrezak mirovine ili obavijest iz banke za mjesec veljaču 2025. godine, odnosno dokaz o statusu korisnika nacionalne naknade za starije osobe – preslika rješenja Hrvatskog zavoda za mirovinsko osiguranje ili dokaz o isplaćenoj nacionalnoj naknadi za starije osobe za mjesec veljaču 2025. godine,
* presliku važeće osobne iskaznice (obostrano – s vidljivim OIB-om),
* podatak o IBAN-u bankovnog računa.

Članak 6.

 Korisnici mirovine i korisnici nacionalne naknade za starije osobe koji žele ostvariti pravo na isplatu jednokratnog novčanog primanja - uskrsnice, trebaju Općini Sveti Ivan Žabno dati privolu za obradu osobnih podataka jer bez takve privole Općina Sveti Ivan Žabno ne smije obrađivati osobne podatke i isplata nije moguća.

 Osobni podaci korisnika mirovine i korisnika nacionalne naknade za starije osobe prikupljaju se u svrhu isplate jednokratnog novčanog primanja - uskrsnice, te se neće koristiti u druge svrhe.

Svi osobni podaci umirovljenika i korisnika nacionalne naknade za starije osobe koji se u okviru ovog postupka obrađuju u smislu Opće uredbe o zaštiti podataka, smatraju se poslovnom tajnom te se ne smiju ni na koji način obrađivati izvan svrhe za koju su prikupljeni, odnosno bez zakonske osnove.

 Općina Sveti Ivan Žabno obvezuje se čuvati povjerljivost svih osobnih podataka, te da će osobne podatke koristiti isključivo u točno određenu (propisanu) svrhu, a nakon ostvarenja propisane svrhe svi osobni podaci će se brisati.

Članak 7.

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE

OPĆINE SVETI IVAN ŽABNO

KLASA: 402-03/25-01/\_\_

URBROJ: 2137-19-02/1-25-1

Sveti Ivan Žabno, \_\_. \_\_\_\_\_ 2025.

PREDSJEDNIK:

Krešimir Habijanec